Xiana de Norwich

miniatura|432x432px|Xiana de Norwich nunha pintura existente na Igrexa de Santo André e Santa María, en Langham, Norfolk, Inglaterra

**Xiana de Norwich** (en ), nada en Norfolk cara a 1343 e finada en Norwich con posterioridade a 1416, foi unha anacoreta e mística inglesa medieval. Os seus escritos, coñecidos na actualidade como *Revelations of Divine Love* ("As revelacións do amor divino"), son os textos en lingua inglesa máis antigos que se conservan atribuídos a unha muller. Tamén son a única obra en inglés dunha anacoreta en chegar até os nosos días.
## Contexto 
A cidade inglesa de Norwich, onde é probable que Xiana vivise toda a súa vida, era a segunda máis importante da rexión nos séculos XIII e XIV, xusto despois de Londres; tratábase do núcleo da principal rexión agrícola e comercial do país. Durante a súa época, a vila sufriu a chegada da Peste Negra, que matou a case a metade da súa poboación, e volveu aparecer en sucesivos gromos até 1387. Xiana presenciou tamén a revolta dos campesiños de 1381, durante a cal Norwich foi tomada polas forzas rebeldes de Geoffrey Litster. Henry le Despenser (c. 1341-1406), o bispo da localidade, executou a Litster tras a derrota do exército campesiño na batalla de North Walsham (25 ou 26 de xuño de 1381). Despenser opúxose con vehemencia aos lollardos, que esixían a reforma da Igrexa, polo que varios deles foron queimados na fogueira no chamado pozo dos lollardos (en ), nas aforas da cidade.

## Traxectoria 
Xiana viviu en Norwich, un importante núcleo comercial cunha intensa vida relixiosa. Durante a súa vida, a cidade sufriu os devastadores efectos da Peste Negra de 1348-1350, a Revolta dos campesiños (que afectou a moitas zonas de Inglaterra en 1381) e a represión contra os lollardos. En 1373, con 30 anos e tan gravemente enferma que pensaba que morrería da doenza, Xiana tivo unha serie de visións da Paixón de Cristo. Tras recuperarse, escribiu dúas versións desta experiencia: a primeira delas, redactada pouco despois da súa mellora, é moi breve; a segunda, moito máis extensa, coñecida na actualidade como o *Long Text*, foi elaborada anos despois.

Xiana viviu en reclusión permanente como anacoreta, nunha cela anexa á actual igrexa de santa Xiana, en Norwich. Coñécense catro testamentos nos que se legan sumas de diñeiro a unha anacoreta de Norwich chamada Xiana, e mais unha descrición dos consellos dados pola relixiosa á mística Margery Kempe (1373-1438). Porén, non se sabe nada da súa familia e educación, ou da súa vida antes de converterse en anacoreta. Tampouco hai certeza de que o seu nome sexa realmente Xiana. 

Malia procurar illarse do mundo e escribir de xeito anónimo, foi unha figura moi influente na súa época. Ademais, os seus escritos foron coidadosamente preservados, aínda que a Reforma protestante impediu a súa publicación impresa. O *Long Text* saíu do prelo por primeira vez en 1670, grazas ao monxe beneditino Serenus de Cressy (c. 1605-1674). En 1843, foi reeditado por Hargreaves Parker, e en 1864 publicouse unha edición modernizada. Finalmente, Xiana de Norwich comezou a ser recoñecida de novo en 1901, grazas á transcrición e publicación dun manuscrito atopado no Museo Británico, realizada por Grace Warrack (1855-1932). Dende entón, a súa obra foi traducida a múltiples idiomas. Na actualidade, é considerada unha importante mística e teóloga cristiá.

## Recoñecementos 
O último álbume da cantante Rosalía, *Lux*, inspírase en voces femeninas da mística como Xiana de Norwich.

## Notas 
## Véxase tamén 
### Bibliografía 
* 

### Outros artigos 
* Misticismo
* Grace Warrack

### Ligazóns externas 
* *Revelations of Divine Love*, edición de Grace Warrack (Internet Archive)